Presidenti Bush u përgjigjet kritikave për manipulimin e informacioneve të para luftës në Irak
Anketat e fundit tregojnë se përkrahja për presidentin ka rënë në nivelin më të ulët, 37 përqind
Presidenti amerikan George Bush shfrytëzoi dje fjalimin e tij në Ditën e Veteranëve për t’iu përgjigjur kritikëve që thonë se Shtëpia e Bardhë keqpërdori informacionet e zbulimit për armët e shkatërrimit në masë në Irak, për të fituar mbështetjen për ndërhyrjen ushtarake në atë vend. Duke folur në një bazë të forcave të armatosura në Pensilvani, presidenti Bush pranoi përgjegjësinë e plotë për pasojat e një lufte që nuk gëzon mbështetje, por iu përgjigj kritikëve që thonë se ai manipuloi informacionet e zbulimit për të justifikuar rrëzimin e presidentit irakian Saddam Hussein. Disa drejtues të partisë demokrate e kanë akuzuar Shtëpinë e Bardhë se i kanë përzgjedhur qëllimisht të dhënat dhe kanë nxjerrë informacione të gabuara për të fituar përkrahjen e publikut amerikan për luftën në Irak. Presidenti thotë se akuzat janë të pabaza dhe shërbejnë vetëm për t’i dhënë zemër armikut dhe për të dobësuar moralin e trupave amerikane. Këshilltari për sigurimin kombëtar amerikan Stephen Hadley e pranon se disa nga informacionet e zbulimit mund të kenë qenë të gabuara, por thotë se 77 senatorë nga të dy partitë politike kanë pasur në duar të njejtat raporte të shërbimeve të zbulimit. Analistët politikë thonë se përgjigjet nga ana e Shtëpisë së Bardhë kanë qenë të ashpra pavarësisht nga dyshimet që rriten çdo ditë për një luftë që u ka marrë jetën më shumë se 2000 pjesëtarëve të ushtrisë amerikane. Por anëtarët e Partisë Demokratike thonë se përgjigje të tilla, janë një shenjë dëshpërimi. Anketat e fundit nga agjencia e lajmeve Associated Press tregojnë se përkrahja për presidentin ka rënë në nivelin më të ulët, 37 përqind. Senatori demokrat Edward Kennedy e quajti fjalimin e djeshëm të president, si një fjalim fushatash elektorale, në një ditë që synonte nderimin e sakrificave të forcave të armatosura. Senatori Kennedy e akuzoi presidentin për të njejtat taktika të manipulimit të fakteve për të justifikuar një luftë që nuk duhet të kishte filluar. Dhe Senatori John Kerry, i cili humbi ndaj presidentit Bush në zgjedhje, tha se se Presidenti nuk i nderon veteranët me fjalime të tilla në Ditën e Veteranëve.